Деинституционализацията на децата в България

Защо е важно да работим ефективно със семейството?
2020-05-21 16:00 - 18:00 (Europe/Sofia) | Онлайн, Bulgaria
Дискусионната среща на Ноу-хау център за алтернативни грижи за деца на тема „Семейно- ориентиран подход в социалната работа – професионални рефлексии“.
Дата на провеждане 21.5.2020г. 16:00-18:00 ч. Регистрация през онлайн формуляр до 18:00 ч. на 19.05.2020г.
Защо е важно да работим ефективно със семейството? Ще обсъдим основанията за въвеждане на семейно ориентиран подход в социалната работа за подкрепа на семействата в риск. Ще представим основните характеристики и принципи на подхода. Ще покажем резултати от емпирично проучване сред професионалисти по отношение на нагласи, разбиране, бариери и подкрепящи фактори за прилагане на семейно-ориентиран подход в социалните услуги в общността в страната. Предлагаме Ви дискусия по отношение на ключовите фактори, улесняващи и затрудняващи прилагането му в практиката на социалните услуги в страната.
Дискутанти на срещата ще бъдат:
Наталия Герасимова Христова – Михайлова
Наталия Герасимова Христова – Михайлова е Магистър по Педагогика и Доктор по Социални дейности. Наталия има значителен практически опит в директна работа с деца и семейства в риск, в разработване и прилагане на ефективни модели на услуги за подкрепа на семейства в риск. Наталия има дългогодишен опит като национален и международен консултант, изследовател и оценител на проекти, програми и стратегии в областта на закрилата на децата, образованието, социалните и интегрирани услуги.
Стоян Михайлов
Стоян Михайлов е Магистър по социология от Софийския университет „Св. Климент Охридски“. Понастоящем е докторант във Философски факултет на СУ, катедра „Социология“. Управител на консултантска фирма Джънкшън България. Стоян има значителен опит като изследовател и оценител в областта на детското благосъстояние и деинституционализацията на грижата за деца. Интересите му са в областта на изследванията на уязвими групи, образованието и социалните услуги.
Регистрация за дискусията: https://docs.google.com/forms/d/e/1FAIpQLSeeT1jAWqLmzSGZ65yf4j4IiTVIo6YskaMaSrGwodQrBDF9Hg/viewform?usp=sf_link

Децата и новите условия на пандемия
2020-04-23 16:00 - 17:00 | Онлайн, Bulgaria
Онлайн семинар „Как говорим за коронавируса с децата, живеещи в алтернативни грижи и как им помагаме да се справят с последствията от изолацията?“
23.4.2020г. @ 16:00 ч.
Семинарът, който е подготвен от екипа на Ноу-хау център за алтернативни грижи за деца, изследователска и консултантска организация в Нов български университет, е продължение на поредица от дискусии, които започнахме през 2019 г. с цел да провокираме обсъждане на теми, свързани с благосъстоянието на децата, живеещи в алтернативни на семейните грижи в България.
Ковид-19 отне голяма част от нашата домашна, работна и училищна рутина. Физическите мерки за изолация оказват влияние на децата, тийнейджърите и самите родители и грижещи се за тях хора.
В рамките на един астрономически час ще се опитаме да потърсим отговорите на някои въпроси, които възникват в общността на социалните работници и помагащите специалисти напоследък. Как да запазим спокойствие и да менажираме по-добре стреса? Как създаваме условията на изграждането на нови модели за отношения между младите хора и възрастните около тях? По какъв начин социалните работници намират своята роля в транслирането на новите потребности на децата и семействата? Съпровожда ли заразата на страха биологичната зараза и какви са последствията от нея за работата с групите и общностите?
Презентатори:

Доц. Михаил Околийски, представител на офиса на Световната здравна организация в България, психотерапевт
Д-р Галина Маркова, ръководител на Ноу-хау център за алтернативни грижи за деца, НБУ, доктор по социална работа
Недка Василева-Петрова, директор на Комплекс за социални услуги за деца и семейства – Пловдив
Д-р Антоанета Матеева, преподавател и изследовател в Ноу-хау център за алтернативни грижи за деца, доктор по психо-социални изследвания
Радостина Антонова, супервизор по проект „Да изпълним (не)възможните мечти“, Ноу-хау център за алтернативни грижи за деца

Линк за регистрация: https://forms.gle/PWFuViY5raTejZmV6
Краен срок за регистрация 23.4.2020г. в 12:00 ч.

Спирка „България“– работа с деца мигранти и непридружени деца и младежи
2020-02-28 14:00 - 15:00 | Онлайн, Bulgaria
Заключителен електронен семинар на английски език по проект „Да изпълним (не)възможните мечти“
Уебинарът е предназначен за:
професионалисти в сферата на психичното здраве и социалната работа.
Цели на уебинара:
Всяка година през България легално или нелегално преминават стотици непридружени деца и младежи, идващи от страни от Азия. Най-често това са Афганистан, Пакистан, Ирак … Непридружените младежи и мигранти, които преминават през територията на България, в повечето случаи не остават за дълго тук. Тяхната цел е да се присъединят към семейство или роднини в страна от Западна Европа. България е само спирка по техния път. Това поставя редица предизвикателства пред хората от държавните институции и неправителствените организации, които се грижат за тези деца, докато са в България.
Заедно с представители на Държавна Агенция за Бежанците, фондация „Каритас“ и Нов Български Университет ви каним на разговор за тези предизвикателства пред нас като професионалисти от помагащите професии. Ще потърсим отговор ва въпросите: Мечтаят ли децата и младежите мигранти? Какви са техните мечти? Как източното мислене може да намери разбиране и дом в западната култура? Къде в този континуум Изток-Запад сме ние от Балканите?
Проект „Да изпълним (не-)възможните мечти“ е финансиран от Програма Justice на Европейската комисия и се изпълнява от Ноу-хау център за алтернативни грижи за деца, НБУ, в партньорство с Агенция по заетостта, Община София и Община Стара Загора.
За лекторите:
Красимира Занева е завършила музикална педагогика в Музикална и танцова академия, Пловдив и музикотерапия в Национална музикална академия, София. Работила е 4 години като учител по музика. В Държавна Агенция за Бежанците работи от 2016г. на територията на три РПЦ в гр. София. Организира дейности, свързани с адаптация и културна ориентация на търсещите закрила.
Султан Хабиби е роден в Кабул, Афганистан. От 30 години живее в България. Завършил е висше образование психология и от 4 години работи като преводач към Държавна Агенция за Бежанците.
Мария Казасова е представител на Каритас София. От три години работи по проекти на организацията, свързани с предоставяне на неформални образователни и развлекателни дейности за деца от 0 до 18г на територията на един от центровете за настаняване на търсещи международна закрила лица в гр. София.
Модератор на дискусията:
Радостина Антонова има магистърска степен по психология в Софийския университет „Св. Климент Охридски” и към момента e докторант към Софийския университет „Св. Климент Охридски”, катедра „Социология“. Работи като изследовател и координатор на проекти в Ноу-хау център за алтернативни грижи за деца, Нов български университет.
Регистрация за електронния семинар:
Ако искате да участвате, моля регистрирайте се на следния линк: https://childhub.org/bg/uebinari-za-zakrila-na-deteto/spirka-blgariya-rabota-s-deca-migranti-i-nepridruzheni-deca-i-mladezhi . В деня преди уебинара ще получите имейл с линка към виртуалната стая, в която ще се проведе уебинара. В деня и часа на убинара стартирайте този линк и следвайте инструкциите.

Дискусионна среща – февруари 2020
2020-02-13 16:00 - 18:00 | Столична библиотека, зала „Виктория“, пл. „Петко Р. Славейков“ 4, София, 1000, Bulgaria
Темата на февруарската дискусия ще бъде:
„Mястото на социалната работа в училище“
Дискутантите Анет Маринова, Катерина Златкова и Иван Пейчев ще споделят свой практически и изследователски опит в работата си в полето на приобщаващото образование, децата в риск и с трудности в поведението. В светлината на обсъденото, те ще очертаят области в процеса на обучението на децата, които показват смисъла и мястото на социалната работа в училище, както и необходимостта от прилагането на подходи, основани на сътрудничество и взаимодействие между всички ангажирани участници – вътре в училище и в по-широката общност извън него.
Модератор: д-р Антоанета Матеева, Ноу-хау център за алтернативни грижи за деца, НБУ
Анет Маринова
Анет Маринова има дългогодишна психо-социална практика за приобщаващо образование и правата на детето в полето на образованието. Участвала е в създаването на новия Закон за предучилищно и училищно образование, както и в други нормативни документи и национални политики за децата и техните семейства. Има опит като член на екипа за управление на два от първите пилотни проекти на МОН – „Включващо обучение“ (2012-2015) и “Подкрепа за равен достъп и образование” (2015-2017), насочени към подкрепата в обучението на децата в детските градини и училищата. Член е на Българско общество за лаканианска психоанализа, Сдружение „Дете и пространство“ и на Българска асоциация по психотерапия. Преподава Психология на образованието в магистърската програма Психология на развитието към НБУ. Към момента е докторант в Института за изследване на населението и човека към БАН. Продължава да работи в 23 Средно училище „Фредерик Жолио Кюри“ в София.
В дискусията ще участва със споделяне на опит от професионалната си практиката, която се ориентира от образованието й по клинична социална работа и по-нататъшното надграждане в клинични умения за работа с деца в сложния контекст на училището.
Катерина Иванова Златкова-Дончева
Катерина Иванова Златкова-Дончева е доктор по педагогика (2016), преподавател в катедра „Педагогика“, Педагогически факултет, ВТУ „Св. Св. Кирил и Методий”. Научните ѝ интереси са свързани с изследвания за менторството, социална работа с деца в риск, приобщаващо образование, емоционално-поведенчески нарушения в детска възраст, социална работа в училище. Автор е на 25 научни публикации на български и английски език в национални и международни издания, както и на научна монография, доказваща ефекта от индивидуалния менторски подход в социалната сфера (Менторството и децата в риск. Бургас: Либра Скорп, 2018). Обществена дейност: председател на УС на две НПО, доставчици на социални услуги за деца в риск; член на Областен координационен механизъм по деинституционализация – област Велико Търново; Областен съвет по изготвяне на Областна стратегия за развитие на социалните услуги 2016–2020 година за област Велико Търново; Местна комисия за закрила на детето към Община Горна Оряховица; член на Обществен съвет за социални услуги към Община Горна Оряховица. От 2006 година е ръководител и координатор на над 150 социални и образователни проекта, свързани с подкрепата на деца в риск и деца със специални образователни потребности. В професионалното си развитие има опит и като заместник-директор в училище (2014–2016 г.).
Иван Пейчев
Иван Пейчев е експерт и иноватор в сферата на социалната и педагогическата психология в България. Кариерното му развитие е започнало от младши експерт в РУО и преминава през длъжностите: педагогически съветник, училищен психолог. От 01.09.2017 година е заместник-директор на НУ „Цани Гинчев“ – град Лясковец. От няколко години работи със сдружение „ЗОВ България“ и ВТУ „Св. Св. Кирил и Методий“ – гр. Велико Търново в посока апробиране на социалната работа в училище. Има богат опит в работата с учители, ученици и родители. Професионалните му интереси са насочени към приобщаващото образование. Мотото му е, че само заедно (родители, ученици и учители) можем да успеем. С вирусния си оптимизъм гледа да зарази всички.

СЪВРЕМЕННОТО БЪЛГАРСКО УЧИЛИЩЕ И РОМСКАТА ОБЩНОСТ – ТОЧКИ НА ПРЕСИЧАНЕ И ВЛИЯНИЕ
2020-01-16 16:00 - 18:00 | Столична библиотека, зала „Виктория“, пл. „Петко Р. Славейков“ 4, София, 1000, Bulgaria
Защо политиките на „образователна интеграция“ на децата от ромски произход не успяват да постигнат заявяваната цел отвъд обичайното „защото ромите не ценят образованието“ и „защото ромите не искат да се интегрират“?

Ноу-хау център за алтернативни грижи за деца, НБУ, организира дискусия на тема:
„СЪВРЕМЕННОТО БЪЛГАРСКО УЧИЛИЩЕ И РОМСКАТА ОБЩНОСТ – ТОЧКИ НА ПРЕСИЧАНЕ И ВЛИЯНИЕ“.
Дискутантите си поставяме за цел да представим както данни от най-скорошни изследвания в областта, така и да потърсим съвместно с участниците отговори на въпроса: Защо политиките на „образователна интеграция“ на децата от ромски произход не успяват да постигнат заявяваната цел отвъд обичайното „защото ромите не ценят образованието“ и „защото ромите не искат да се интегрират“? Първо ще разследваме какво се има предвид под „образователна интеграция“ в многобройните национални документи, както и каква е целта на тези политики, според същите тези документи. След което ще се вгледаме в случващото се с децата от ромски произход в днешното българско училище и пред какви развитийни въпроси поставят завършилите средно/висше образование ромски младежи ромската общност и социума ни като цяло.
Говорители на срещата ще бъдат:
МАЙЯ ДИМИТРОВА ГРЕКОВA
Майя Димитрова Грекова е доктор на социологическите науки (2002), професор по социология (2004), дългогодишен преподавател в Катедра Социология на Софийски университет „Св. Климент Охридски“. Научните й интереси са фокусирани върху проблемите на човешките отношения, малцинствата, ромите в България. Основни публикации: Аз и другият (Измерения на чуждостта в посттоталитарното общество). София: изд. на Софийски университет, 1996; (Малцинство: социално конструиране и преживяване. София: Критика и хуманизъм, 2001); Общност с другия (лекции по социология на социалните общности). София: Университетско издателство „Св. Кл. Охридски“, 2017; Какво е сбъркано с политиките на „интеграция на ромите в България“?. София: Университетско издателство „Св. Кл. Охридски“, 2019.
ЛЮДМИЛА ПЕТРОВА ЖИВКОВА-БАЛАШИКОВА
Людмила Петрова Живкова-Балашикова произхожда от известна ромска фамилия музиканти. Има магистърска степен по специалността «Кино и телевизиона режисура» към ЮЗУ «Неофит Рилски». От 2000 г. е инициатор и участник на повече от сто проекта, свързани с развитието на ромската общност в България, нейната история, култура и образование. Основател е на Студентско ромско общество за междуетнически диалог, чиято цел е развитието на висшето образование сред ромските младежи. Кандидат-докторант към Института по етнология и фолклористика на БАН.
РАДОСТИНА АНТОНОВА
Радостина Антонова има магистърска степен по психология в Софийския университет „Св. Климент Охридски“ и към момента e докторант към Софийския университет „Св. Климент Охридски“, катедра „Социология“. Работи като изследовател и координатор на проекти в Ноу-хау център за алтернативни грижи за деца, Нов български университет. Тя има повече от 18-годишен професионален опит в директна работа сред, разработване, внедряване и оценка на различни методи за превенция и интервенция и терапевтична работа сред уязвими групи като ромски общности, проституиращи жени и мъже, LGBTQIA общност и хора с интелектуални затруднения. Автор е на над 20 научни публикации в български и международни списания, между които и British Medical Journal.
